TNP แย้มไตรมาส 4 พีครับไฮซีซั่น พ่วงอานิสงส์ “ชิมช้อปใช้” เฟส 3 หนุนรายได้ปีนี้โตเกิน 15%
TNP แย้มไตรมาส 4 พีครับไฮซีซั่น พ่วงอานิสงส์ “ชิม ช้อป ใช้” เฟส 3 หนุนรายได้ปีนี้โตเกิน 15%
TNP แย้มไตรมาส 4 พีครับไฮซีซั่น พ่วงอานิสงส์ “ชิม ช้อป ใช้” เฟส 3 หนุนรายได้ปีนี้โตเกิน 15%
25 พ.ย. 2562

นายธวัชชัย พุฒิพิริยะ กรรมการผู้จัดการ บริษัท ธนพิริยะ จำกัด (มหาชน) หรือ TNP เปิดเผยว่า แนวโน้มไตรมาส 4/62 คาดจะเป็นไตรมาสที่ดีที่สุดของปีรับไฮซีซั่นธุรกิจ เข้าสู่ฤดูกาลท่องเที่ยวของภาคเหนือ และมีการจับจ่ายใช้สอยสินค้าจากผู้บริโภคอย่างคึกคัก ประกอบกับ โครงการ “ชิม ช้อป ใช้” เฟส 1 และเฟส 2 ที่จบไปแล้ว โดยโครงการดังกล่าวเริ่มเข้ามาสนับสนุนผลงานตั้งแต่เดือนตุลาคม และเฟส 3 ที่เปิดให้ลงทะเบียนในช่วงที่ผ่านมา คาดจะเข้ามาสนับสนุนผลงานในช่วงไตรมาส 4/2562 ซึ่งร้านธนพิริยะมีสาขาที่เข้าร่วมโครงการ 20 สาขา
อีกทั้งแผนการขยายสาขาใหม่อย่างต่อเนื่อง ปัจจุบันร้าน “ธนพิริยะ” มีสาขาอยู่ที่ 27 สาขา ครอบคลุม 3 จังหวัดภาคเหนือ ที่จังหวัดเชียงราย, จังหวัดพะเยา และจังหวัดเชียงใหม่ คาดสิ้นปีนี้มีสาขารวมกันทั้งสิ้น 28 สาขา จากปลายปี 2561 มี 24 สาขา ด้วยปัจจัยบวกดังกล่าว จึงมั่นใจเป้าหมายรายได้ทั้งปีนี้จะเติบโตไม่ต่ำกว่า 10 – 15% จากปีก่อนอยู่ที่ 1,769.17 ล้านบาท
ด้านเภสัชกรหญิง อมร พุฒิพิริยะ รองกรรมการผู้จัดการ เชื่อไตรมาสสุดท้ายของปี จะเป็นไตรมาสที่ดีที่สุด เนื่องจากเป็นช่วงไฮซีซั่นของฤดูกาลท่องเที่ยวของภาคเหนือ คาดจะมีนักท่องเที่ยวเข้ามาเป็นจำนวนมาก กระตุ้นการจับจ่ายใช้สอยให้กลับมาคึกคักเป็นพิเศษ ด้านการจัดตั้งบริษัทย่อยใหม่จำนวน 2 บริษัท เพื่อดำเนินธุรกิจค้าปลีก และค้าส่งในจังหวัดใกล้เคียงจังหวัดเชียงราย ปัจจุบันจัดตั้งและจดทะเบียนเป็นที่เรียบร้อยแล้ว พร้อมเข้ามาสนับสนุนการดำเนินงานสาขาต่างจังหวัดได้เต็มประสิทธิภาพในปีหน้า
“ปีนี้ TNP เดินหน้าขยายอาณาจักร เพื่อสนับสนุนยอดขายและอัตรากำไรที่ดีขึ้น จากปลายปีที่แล้วมี   24 สาขา ตั้งเป้าเปิดสาขาใหม่ปีนี้ 5 สาขา โดยสาขาใหม่สาขาที่ 4 อยู่ระหว่างก่อสร้าง จะเปิดได้ในช่วงปลายปีนี้ ส่วนสาขาที่ 5 คาดเปิดในช่วงต้นปีหน้า และประเมินแผนงานเพื่อขยายอาณาจักรต่อเนื่องในปี 2563 เพื่อตอกย้ำธุรกิจโชห่วยไทยแท้ที่แข็งแกร่ง และเติบโตในยุคปัจจุบัน อีกทั้ง รองรับแผนขยายการเติบโต” เภสัชกรหญิง อมร กล่าวทิ้งท้าย